## Rješenje Hrvatske agencije za poštu i elektroničke komunikacije klasa: UP/I-344-01/09-01/1078, urbroj: 376--04-09-06 DM od 31. ožujka 2010.

### NN 57/2010 (10.5.2010.), Rješenje Hrvatske agencije za poštu i elektroničke komunikacije klasa: UP/I-344-01/09-01/1078, urbroj: 376--04-09-06 DM od 31. ožujka 2010.

HRVATSKA AGENCIJA ZA POŠTU I ELEKTRONIČKE KOMUNIKACIJE

1375

Na temelju članka 12. stavka 1. točke 3. Zakona o elektroničkim komunikacijama (»Narodne novine« br. 73/08), i članka 258. Zakona o općem upravnom postupku (»Narodne novine« br. 53/91, 103/96) u djelomično obnovljenom postupku analize tržišta završavanja (terminacije) poziva u određenu pokretnu javnu komunikacijsku mrežu, Vijeće Hrvatske agencije za poštu i elektroničke komunikacije na sjednici održanoj 31. ožujka 2010. donosi

RJEŠENJE

I. Djelomično se ukida konačna odluka Hrvatske agencije za poštu i elektroničke komunikacije klasa: 344-01/09-01/1078, urbr.: 376-11-09-01 od 17. srpnja 2009. donesena u predmetu analize tržišta završavanja (terminacije) poziva u određenu pokretnu javnu komunikacijsku mrežu, u dijelu točke II. i točke III. koji se odnosi na regulatornu obvezu nadzora cijena i vođenja troškovnog računovodstva, određenu društvima HT-d.d., VIPnet d.o.o., i Tele2 d.o.o., za promet koji je nastao u inozemstvu, a tranzitiran je kroz nacionalnog operatora u mreže pokretnih operatora.

II. U ostalom dijelu odluka klasa: 344-01/09-01/1078, urbr.: 376-11-09-01 od 17. srpnja 2009. ostavlja se na snazi.

III. Učinak ukidanja regulatorne obveze iz točke I. vrijedi do donošenja nove konačne odluke u postupku analize tržišta završavanja (terminacije) poziva u određenu pokretnu javnu komunikacijsku mrežu.

IV. Ovo rješenje objavit će se u »Narodnim novinama« i na internetskim stranicama Hrvatske agencije za poštu i elektroničke komunikacije

Obrazloženje

Dana 9. prosinca 2009. Hrvatska agencija za poštu i elektroničke komunikacije (HAKOM) donijela je zaključak kojim se usvaja prijedlog društava T-Mobile d.o.o., VIPnet d.o.o., i Tele2 d.o.o. (dalje: podnositelji) za djelomičnom obnovom postupka u predmetu analize tržišta završavanja (terminacije) poziva u određenu pokretnu javnu komunikacijsku mrežu, dovršenog odlukom HAKOM-a, klasa: 344-01/09-01/1078, urbroj: 376-11-09-01 od 17. srpnja 2009. (dalje: odluka od 17. srpnja 2009.)

Prijedlog podnositelja za djelomičnom obnovom postupka usvojen je zato što su podnositelji, zbog greške u pisanju odluke od 17. srpnja 2009., koja greška je ispravljena Zaključkom Vijeća HAKOM-a Klasa: 344-01/09-01/1078 urbroj: 367-11-09-02, 19. listopada 2009. godine, mogli pogrešno smatrati da u definiciji poziva nisu uključeni pozivi koji su započeli u inozemstvu, a koji su u pokretne mreže podnositelja tranzitirani od strane nekog od domaćih operatora te iz tog razloga nisu mogli iznijeti svoje argumente u postupku donošenja odluke od 17. srpnja 2009.

Obnova postupka dopuštena je stoga samo u dijelu koji se odnosi na regulatornu obvezu nadzora cijena i vođenja troškovnog računovodstva za promet koji je nastao u inozemstvu, a tranzitiran je kroz nacionalnog operatora u mreže pokretnih operatora.

U obnovljenom postupku podnositeljima je omogućeno iznošenje činjenica i dokaza za njihove tvrdnje da bi primjena regulatorne obveze nadzora cijena i vođenja troškovnog računovodstva i izjednačavanje cijena završavanja (terminacije) međunarodnih poziva u slučaju kada ih se u određenu pokretnu javnu komunikacijsku mrežu predaje iz druge nacionalne javne komunikacijske mreže s cijenom završavanja (terminacije) poziva započetih (originiranih) u Republici Hrvatskoj imalo značajne štetne posljedice za tržište pokretnih elektroničkih komunikacijskih mreža i za cjelokupno tržište elektroničkih komunikacija u Republici Hrvatskoj.

Podnositelji posebice navode da bi njihov direktni gubitak prihoda u 2010. iznosio 100.000.000 kuna. Takvu računicu temelje na procijenjenom broju ukupnih minuta međunarodnog prometa koji se terminira u pokretne mreže putem nacionalnih elektroničkih komunikacijskih mreža i razlici u dosadašnjoj cijeni terminacije za međunarodne pozive i reguliranoj cijeni terminacije. Iznos je dobiven kao umnožak razlike cijene terminacije u iznosu od 0,34 kn za minutu, što predstavlja razliku između dosadašnje cijene od 0,90 kn za minutu i nove cijene nacionalne terminacije koja je stupila na snagu 1. siječnja 2010. u iznosu od 0,56 kn za minutu, s ukupnom očekivanom količinom međunarodnog dolaznog prometa u nacionalne pokretne javne komunikacijske mreže.

Podnositelji također navode da bi zbog smanjenja cijene završavanja (terminacije) međunarodnih poziva došlo i do smanjenja operativnog novčanog toka nacionalnih tranzitnih operatora. To argumentiraju tvrdnjom da bi se, zbog velike dinamike i konkurentnosti na veleprodajnom međunarodnom tržištu tranzitiranja prometa, učinak smanjenja cijena odrazio tako da bi u vrlo kratkom vremenskom periodu cijene na međunarodnom tržištu za terminiranje u nacionalne pokretne javne komunikacijske mreže izjednačile s iznosom nacionalne terminacije na koju bi se obračunavala marža operatora. Međutim to ne bi imalo pozitivan utjecaj na mreže nacionalnih operatora koji tranzitiraju međunarodni promet, ukoliko se uzmu u obzir i sami realni fiksni troškovi implementacije i održavanja kapaciteta međupovezivanja na nacionalnoj i međunarodnoj razini.

Završno, podnositelji navode da neće moći zadržati postojeće cijene terminacije međunarodnih dolaznih poziva niti prema međunarodnim partnerima s kojima su vezani direktnim vodovima za međupovezivanje, jer će oni preusmjeriti svoj međunarodni promet na rute prema jeftinijim operatorima. Posljedično, u potpunosti bi nestao međunarodni dolazni promet na direktnim vodovima za međupovezivanje između nacionalnih operatora javnih pokretnih mreža i međunarodnih partnera.

Dana 12. veljače 2010. Vijeće HAKOM-a usvojilo je u obnovljenom postupku prijedlog odluke kojom se djelomično ukida odluka od 17. srpnja 2009. i odgađa primjena regulatorne obveze nadzora cijena i vođenja troškovnog računovodstva. Prijedlog odluke stavljen je na javnu raspravu, sukladno članku 22. Zakona o elektroničkim komunikacijama (»Narodne novine« br. 73/08, dalje ZEK).

Dana 17. ožujka 2010. završena je javna rasprava na kojoj su svoje komentare dala društva: HT d.d., Vipnet d.o.o., Tele2 d.o.o., Voljatel komunikacije d.o.o., OT – Optima Telekom d.d., H1 Telekom d.d. i Akton d.o.o.

Ocjenjujući utemeljenost argumenata podnositelja zahtjeva, te utemeljenost komentara zaprimljenih tijekom javne rasprave, HAKOM utvrđuje sljedeće:

Iz argumenata podnositelja proizlazi da bi izjednačavanjem cijene završavanja (terminacije) poziva za pozive koji su započeti (originirani) u mreži međunarodnih operatora, a tranzitirani kroz mreže nacionalnih operatora u mreže operatora pokretnih mreža s cijenom za pozive koji su započeti (originirani) u mreži nacionalnih operatora i završeni (terminirani) u mreži operatora pokretnih mreža imalo negativne učinke za gospodarstvo Republike Hrvatske odnosno ne bi proizvelo pozitivne učinke za krajnje korisnike nacionalnih operatora.

Naime, izjednačavanje cijene završavanja (terminacije) poziva za prethodno navedena dva tipa poziva dovelo bi do smanjenja cijene završavanja (terminacije) poziva koju međunarodni operatori moraju platiti za pozive koji su započeli (originirani) u njihovoj mreži, a završili su (terminirali) u Republici Hrvatskoj. Iz navedenog proizlazi da bi neizravnu korist od snižavanja veleprodajnih naknada mogli imati samo krajnji korisnici koji zovu u Republiku Hrvatsku, jer bi, obzirom na niže veleprodajne troškove, njihovi matični operatori imali mogućnost sniziti maloprodajne cijene za pozive u Republiku Hrvatsku.

S druge strane, krajnji korisnici u Republici Hrvatskoj ne bi imali koristi od snižavanja veleprodajnih naknada za pozive koji su započeli (originirani) u inozemstvu, a završili su (terminirali) u Republici Hrvatskoj. Naime, veleprodajne naknade koje plaćaju nacionalni operatori pokretnih mreža za pozive koji su započeli (originirani) u Republici Hrvatskoj, a završili (terminirali) u inozemstvu ostale bi na istoj razini, a samim time ne bi moglo doći do snižavanja maloprodajnih cijena za pozive upućene iz Republike Hrvatske u inozemstvo.

Iz prethodno navedenog vidljivo je da od izjednačavanja cijena za pozive koji su započeli (originirani) u inozemstvu, a tranzitirani su kroz mreže nacionalnih operatora u operatore pokretnih mreža s cijenom za pozive koji su započeli (originirani) u mreži nacionalnih operatora i završili (terminirali) u mreži operatora pokretnih mreža korist imaju isključivo krajnji korisnici međunarodnih operatora koji zovu u Republiku Hrvatsku ili sami međunarodni operatori.

Osim navedenog, podnositelji su učinili vjerojatnim da bi izjednačavanje cijene završavanja (terminacije) nacionalnih poziva i poziva započetih (originiranih) u inozemstvu, a koji su tranzitirani u njihove mreže od strane drugih nacionalnih operatora dovelo do snižavanja cijene završavanja (terminacije) poziva za pozive koji su nastali u inozemstvu, a tranzitirani su kroz mreže nacionalnih operatora u mreže pokretnih operatora koji bi stvorio određeni gubitak na strani pokretnih operatora od kojeg, u konačnici, krajnji korisnici u Republici Hrvatskoj ne bi imali koristi.

HAKOM ističe da je načelo razmjernosti iz članka 5. Zakona o elektroničkim komunikacijama (»Narodne novine« br. 73/08) jedno od osnovnih načela o kojem HAKOM mora voditi računa u obavljanju regulatornih poslova iz svoje nadležnosti. U praksi to znači da potencijalna korist koju neka regulatorna mjera ima za razvoj tržišta i krajnje korisnike mora biti veća od potencijalne štete za određene operatore. Pri tome HAKOM-a je stava da u vrijeme velike ekonomske krize sektor informacijske i komunikacijske tehnologije ima vrlo bitnu ulogu na putu brzog oporavka cjelokupnog gospodarstva. Utoliko je HAKOM vodio i računa da odluke koje donosi u ovom trenutku ne utječu naglo na promjene tokova sredstava, a što može imati negativan utjecaj na investicije, nacionalni BDP i oporavak gospodarstva, već da odluke budu u smjeru stvaranja održivog tržišnog natjecanja koje će utjecati i na stabilni gospodarski razvoj Republike Hrvatske.

Uvažavajući gore navedene argumente podnositelja, te uzimajući u obzir da smanjeni prihod do kojeg bi nesporno došlo ne bi imao pozitivni učinak na krajnje korisnike u Republici Hrvatskoj, HAKOM smatra da uvođenje regulatorne obveze troškovnog računovodstva i nadzora cijena za pozive koji su započeli u inozemstvu, a koji su u nacionalne pokretne mreže tranzitirani iz drugih nacionalnih mreža, u ovom trenutku ne bi bilo u skladu s načelom razmjernosti, pa je stoga odlučeno kao u točki I. izreke. Ujedno je u točki I. izreke precizirano da se radi o regulatornoj obvezi društva HT d.d., koje je tijekom ovog postupka postalo univerzalni pravni sljednik društva T-Mobile Hrvatska d.o.o.

Na temelju analize komentara pristiglih tijekom javne rasprave utvrđeno je da kao osnovan treba prihvatiti komentar društva Tele2 u odnosu na nadopunu točke I. izreke u kojoj je potrebno precizirati da ista obuhvaća i točku III. odluke od 17. srpnja 2009., kojom je navedenom društvu, između ostalog, određena regulatorna obveza nadzora cijena i vođenja troškovnog računovodstva.

Također je djelomično prihvaćen i komentar društva VIPnet d.o.o.., i to u dijelu u kojem je zatraženo da se, zbog pravne sigurnosti, precizira vremensko trajanje učinka ukidanja primjene regulatorne obveze. Imajući u vidu da je ova odluka sastavni dio postupka analize tržišta završavanja (terminacije) poziva u određenu pokretnu javnu komunikacijsku mrežu okončanog konačnom odlukom od 17. srpnja 2009., učinak ukidanja primjene regulatorne obveze vrijedi do okončanja novog postupka analize mjerodavnog tržišta, kako je to precizirano u točki III. izreke.

Završno, iz komentara pristiglih tijekom javne rasprave od strane društava Voljatel Telekomunikacije d.o.o, Optima Telekom d.d., H1 Telekom d.d. te Akton d.o.o., proizlazi da operatori pokretnih mreža često imaju povoljniju cijenu direktnog završavanja (terminacije) u mreže pokretnih operatora u Republici Hrvatskoj od nacionalnih operatora nepokretnih mreža.

U odnosu na gore navedene komentare, HAKOM ističe da u okviru ovog postupka, koji je ograničen na regulatornu obvezu nadzora cijena i vođenja troškovnog računovodstva u odnosu na međunarodni promet tranzitiran u mreže pokretnih operatora, nije bilo potrebno posebno reguliranje takvog postupanja operatora pokretnih mreža. Naime, odlukom od 17. srpnja 2009. društvima iz točke I. izreke ovog rješenja određena je i regulatorna obveza nediskriminacije. Sukladno navedenoj obvezi u Analizi tržišta završavanja (terminacije) poziva u određenu pokretnu komunikacijsku mrežu (str. 63.) koja je sastavni dio odluke od 17. srpnja 2009., precizirano je da su društva iz točke I. dužna osigurati jednake uvjete (uključujući i cijene) u istovjetnim okolnostima za druge operatore koji pružaju istovjetne usluge. Posljedično, postupanje opisano u komentarima iznesenim u okviru ovog postupka predstavljalo bi kršenje regulatorne obveze nediskriminacije koje HAKOM može sankcionirati u okviru svoje nadležnosti.

Ostali komentari pristigli tijekom javne rasprave nisu bili od utjecaja na drugačije rješavanje ovog predmeta. Detaljno očitovanje HAKOM-a o svim komentarima daje su u dodatku ovog rješenja koji čini njegov sastavni dio.

UPUTA O PRAVNOM LIJEKU

Protiv ovog rješenja nije dopuštena žalba, ali se može pokrenuti upravni spor kod Upravnog suda Republike Hrvatske u roku od 30 dana od dana primitka.

Klasa: 344-01/09-01/1078

Urbroj: 376-04-09-06 DM

Zagreb, 31. ožujka 2010

Predsjednik Vijeća
Miljenko Krvišek, dipl. ing., v. r.

DODATAK RJEŠENJA

ODGOVORI NA KOMENTARE PRISTIGLE NA JAVNOJ RASPRAVI

Tijekom javne rasprave koja je trajala od 15. veljače 2010. g. do 17. ožujka 2010. g. HAKOM je zaprimio komentare sedam društava – HT-Hrvatske telekomunikacije d.d., Vipnet d.o.o., Tele2 d.o.o., Voljatel telekomunikacije d.o.o., OT-Optima Telekom d.d., H1 Telekom d.d. i Akton d.o.o.

HAKOM je prilikom donošenja konačnog rješenja uzeo u obzir komentare operatora nepokretnih mreža te ih razmotrio zajedno s komentarima operatora pokretnih mreža na temelju kojih je i donesen 09. prosinca 2009.g. zaključak kojim je usvojen prijedlog za djelomičnom obnovom postupka u predmetu analize tržišta završavanja (terminacije) poziva u određenu pokretnu javnu komunikacijsku mrežu, a na temelju kojeg je i napravljen prijedlog odluke koji je bio predmet javne rasprave.

1. Komentari tvrtke HT-Hrvatske telekomunikacije d.d.

Ne prihvaća se prijedlog HT-a da se konačnim rješenjem poništi odluka od 17. srpnja 2009. g. čiji sastavni dio čini zaključak od 19. listopada 2009.g. umjesto da se djelomično ukida odluka od 17. srpnja 2009. g., a kako je i predloženo u prijedlogu rješenja koji je bio sastavni dio javne rasprave iz sljedećih razloga.

Naime, zaključak od 19. listopada 2009. nesporno je sastavni dio odluke od 17. srpnja 2009. i stoga ga nije potrebno posebno navoditi u izreci rješenja. Nadalje, uzevši u obzir sve iznesene argumente tijekom postupka, HAKOM je mišljenja da se djelomičnim ukidanjem može najbolje postići svrha obnovljenog postupka, te da nema uvjeta za poništavanje odluke od 17. srpnja 2009.g.

Također, nije prihvaćen komentar HT-a da je potrebno ovim rješenjem mijenjati i Analizu tržišta završavanja (terminacije) poziva u određenu pokretnu javnu komunikacijsku mrežu koja je sastavni dio odluke od 17. srpnja 2009.g., jer je iz izreke predmetnog rješenja jasno vidljivo u odnosu na koji promet se ne primjenjuje regulatorna obveza nadzora cijena i vođenja troškovnog računovodstva.

2. Komentari tvrtke Vipnet d.o.o.

HAKOM djelomično prihvaća prijedlog Vipnet-a da se deregulirana cijena za uslugu završavanja (terminacije) poziva zadrži do određenog roka. Prijedlog VIPnet-a je da to bude do ulaska Republike Hrvatske u punopravno članstvo Europske unije.

Naime, HAKOM se slaže s Vipnet-om da je potrebno definirati rok do kojeg se regulatorna obveza nadzora cijena i vođenja troškovnog računovodstava ne odnosi na promet koji je nastao u inozemstvu, a tranzitiran je kroz mreže nacionalnih operatora u mreže pokretnih operatora. Definiranje roka je nužno kako bi se operatorima omogućila pravna sigurnost i planiranje poslovanja.

Međutim, uzevši u obzir da nije izvjestan rok ulaska Republike Hrvatske u punopravno članstvo Europske unije, HAKOM je odlučio da će učinak ukidanja regulatorne obveze nadzora cijena i vođenja troškovnog računovodstava za promet koji je nastao u inozemstvu, a tranzitiran je kroz mreže nacionalnih operatora u mreže pokretnih operatora vrijediti do donošenja nove konačne odluke u redovitom postupku analize tržišta završavanja (terminacije) poziva u određenu pokretnu javnu komunikacijsku mrežu koja se, sukladno članku 52. stavku 2. ZEK-a, provodi redovito, a najmanje svake tri godine.

3. Komentari tvrtke Tele2 d.o.o.

HAKOM zahtjev Tele2 u odnosu na nadopunu točke I. izreke u kojoj je potrebno precizirati da ista obuhvaća i točku III. odluke od 17. srpnja 2009.g. smatra osnovanim. Naime, rješenje o ukidanju regulatorne obveze nadzora cijena i vođenja troškovnog računovodstava za promet koji je nastao u inozemstvu, a tranzitiran je kroz mreže nacionalnih operatora u mreže pokretnih operatora odnosi se na sve operatore pokretnih mreža u Republici Hrvatskoj.

Uzevši u obzir da točka II odluke od 17. srpnja 2009.g. određuje regulatorne obveze društvima HT (univerzalni pravni slijednik društva T-Mobile) i Vipnet, a točka III istog rješenja određuje regulatorne obveze društvu Tele2, konačno je rješenje, u odnosu na prijedlog rješenja, nadopunjeno u točki I izreke na način da se isto odnosi na sve operatore pokretnih mreža u Republici Hrvatskoj.

4. Komentari tvrtke Voljatel telekomunikacije d.o.o.

Nastavno na komentar tvrtke Voljatel da operatori pokretnih mreža svojim matičnim tvrtkama daju uslugu završavanja (terminacije) poziva po cijeni koja je niža od cijene koju za istu uslugu naplaćuju nacionalnim operatorima, ističe se slijedeće.

HAKOM mora stvoriti uvjete za djelotvorno tržišno natjecanje što drugim riječima podrazumijeva da operatori pokretnih mreža ne smiju biti u mogućnosti naplaćivati promet međunarodnim operatorima za direktnu uslugu završavanja (terminacije) poziva ispod cijene koju za istu uslugu naplaćuju nacionalnim operatorima odnosno i nacionalni operatori moraju biti u mogućnosti sudjelovati u preraspodjeli međunarodnog prometa. Sukladno navedenom, HAKOM je u obrazloženju rješenja i naglasio da je odlukom od 17. srpnja 2009. operatorima pokretnih mreža određena, između ostalog, i regulatorna obveza nediskriminacije. Sukladno navedenoj obvezi u Analizi tržišta završavanja (terminacije) poziva u određenu pokretnu komunikacijsku mrežu, precizirano je da su operatori dužni osigurati jednake uvjete (uključujući i cijene) u istovjetnim okolnostima za druge operatore koji pružaju istovjetne usluge odnosno navedeno je da operatori pokretnih mreža ne mogu diskriminirati nacionalne operatore u odnosu na međunarodne operatore.

Po mišljenju HAKOM-a na temelju prethodno navedenog nacionalnim operatorima će biti omogućeno da sudjeluju u preraspodjeli međunarodnog prometa, a što će pozitivno utjecati na pojačavanje veleprodajnog segmenta nacionalnih operatora, a time i ostvarivanja većeg novčanog toka, a što ste i sami naveli u svojim komentarima.

Načelno, HAKOM može prihvatiti tvrdnju da u slučaju izjednačavanja cijena za uslugu završavanja (terminacije) poziva koji su započeli u Republici Hrvatskoj i poziva koji su započeli u inozemstvu, a tranzitirani su kroz mreže nacionalnih operatora u praksi ne bi došlo do potpunog izjednačavanja cijene nacionalne i »međunarodne« terminacije, a samim time i do gubitka od 100 milijuna kuna, kako to tvrde podnositelji. Međutim, nesporna je činjenica da bi ista cijena za prethodne spomenute usluge dovela do smanjenog prihoda od istih.

Naime, HAKOM kao regulatorno tijelo osim stvaranja uvjeta održivog tržišnog natjecanja mora voditi brigu i o stabilnom gospodarskom razvoju Republike Hrvatske. Uzevši u obzir da je na snazi velika ekonomska kriza, mišljenja smo da je u ovom trenutku osobito potrebno voditi računa da odluke koje se donose čine ravnotežu između stvaranja uvjeta održivog tržišnog natjecanja i stabilnog gospodarskog razvoja Republike Hrvatske.

Sukladno svemu prethodno navedenom HAKOM je mišljenja da rješenje kojim operatori pokretnih mreža ne smiju nacionalnim operatorima naplaćivati uslugu završavanja (terminacije) poziva po cijeni koja je viša od iste koju naplaćuju međunarodnim operatorima, a da istovremeno nacionalnim operatorima međunarodnu terminaciju mogu naplatiti po tržišnoj cijeni (obzirom da ista cijena dovodi do smanjenja prihoda) predstavlja tu ravnotežu koju HAKOM u vrijeme velike ekonomske krize mora postići između stvaranja uvjeta održivog tržišnog natjecanja i stabilnog gospodarskog razvoja Republike Hrvatske.

5. OT-Optima Telekom d.d.

HAKOM se slaže s mišljenjem Optime Telekom da bi izjednačavanje cijena za uslugu završavanja (terminacije) poziva koji su započeli u Republici Hrvatskoj i poziva koji su započeli u inozemstvu, a tranzitirani su kroz mreže nacionalnih operatora značilo smanjenje financijske dobiti svih operatora koji djeluju na tržištu, a što bi se u konačnici i negativno odrazilo na gospodarski razvoj Republike Hrvatske.

HAKOM se djelomično slaže s komentarom Optime Telekom kako je regulacija tržišta usluga terminacije međunarodnih poziva u mreže pokretnih operatora u Republici Hrvatskoj nužna jer međunarodni partneri operatora pokretnih mreža često imaju povoljniju cijenu direktne terminacije u mreže pokretnih operatora u Republici Hrvatskoj od nacionalnih fiksnih operatora.

Naime, HAKOM mora stvoriti uvjete održivog tržišnog natjecanja, a što uključuje mogućnost i za operatore nepokretnih mreža da sudjeluju u raspodjeli međunarodnog prometa. Sukladno navedenom u obrazloženju je jasno istaknuto da u okviru regulatorne obveze nediskriminacije operatori pokretnih mreža ne mogu međunarodnim operatorima naplaćivati uslugu završavanja (terminacije) poziva ispod cijene koju za istu uslugu naplaćuju nacionalnim operatorima.

Nadalje, HAKOM ne može prihvatiti prijedlog za regulacijom direktne međunarodne terminacije u iznosu od 0,95 kn/min. Naime, HAKOM, kao i svi ostali regulatori, može uređivati samo odnose između nacionalnih operatora. Posljedično, HAKOM nije u mogućnosti odrediti cijenu koju će operator pokretnih mreža u Republici Hrvatskoj naplaćivati za uslugu završavanja (terminacije) poziva međunarodnim operatorima, već je navedena cijena isključivo predmet komercijalnog dogovora između nacionalnog pokretnog operatora i međunarodnog operatora.

Isto tako, nije prihvatljiv prijedlog da se veleprodajna cijena tranzita prometa kroz operatore nepokretnih mreža regulira i iznosi 0,90 kn/min. Naime, deregulirana cijena za spomenutu uslugu, uključujući činjenicu da operatori pokretnih mreža ne mogu međunarodnim operatorima naplaćivati uslugu završavanja (terminacije) poziva ispod cijene koju za istu uslugu naplaćuju nacionalnim operatorima, upravo omogućava tržišno natjecanje između operatora od kojeg će u konačnici koristi imati gospodarstvo Republike Hrvatske.

6. H1 Telekom d.d.

Vezano uz komentar H1 Telekom-a kako je tržišna cijena usluge završavanja (terminacije) poziva u operatore pokretnih mreža ispod do sada naplaćivanih 0,90 kn/min iz čega slijedi da su nacionalni operatori mogli poslovati isključivo s gubitkom, HAKOM se očituje kako slijedi.

HAKOM prihvaća da operatori pokretnih mreža ne smiju biti u mogućnosti međunarodnim operatorima naplaćivati uslugu završavanja (terminacije) poziva po cijeni koja je ispod cijene koju za istu uslugu naplaćuju nacionalnim operatorima. Naime, HAKOM mora stvoriti uvjete održivog tržišnog natjecanja, a što uključuje mogućnost i za operatore nepokretnih mreža da sudjeluju u raspodjeli međunarodnog prometa.

Po mišljenju HAKOM-a iz regulatorne obveze nediskriminacije jasno proizlazi da operatori pokretnih mreža ne smiju nacionalnim operatorima naplaćivati uslugu završavanja (terminacije) poziva po cijeni koja je viša od iste koju naplaćuju međunarodnim operatorima.

Nadalje, rješenje kojim operatori pokretnih mreža ne smiju nacionalnim operatorima naplaćivati uslugu završavanja (terminacije) poziva po cijeni koja je viša od iste koju naplaćuju međunarodnim operatorima, a da istovremeno nacionalnim operatorima međunarodnu terminaciju mogu naplatiti po tržišnoj cijeni (obzirom da ista cijena dovodi do smanjenja prihoda) predstavlja ravnotežu koju HAKOM u vrijeme velike ekonomske krize mora postići između stvaranja uvjeta održivog tržišnog natjecanja i stabilnog gospodarskog razvoja Republike Hrvatske.

Vezano uz prijedlog da se održi radionica kako bi se kroz usmenu raspravu moglo ukazati na sve negativne posljedice donošenja konačne odluke u skladu s prijedlogom odluke, HAKOM je mišljenja da istu nije potrebno održati iz razloga što su kroz javnu raspravu zaprimljene sve potrebne informacije o tržištu završavanja (terminacije) poziva koje su bile potrebne za donošenje konačne odluke.

7. Akton d.o.o.

HAKOM se ne slaže s mišljenjem Aktona da će u slučaju različitih cijena za uslugu završavanja (terminacije) poziva koji su započeli u Republici Hrvatskoj i poziva koji su započeli u inozemstvu, a tranzitirani su kroz mreže nacionalnih operatora zadržati monopolistički uvjeti na tržištu. Naime, monopolistički uvjeti bi se zadržali jedino u slučaju da operatori pokretnih mreža mogu međunarodnim operatorima naplaćivati uslugu završavanja (terminacije) poziva po nižoj cijeni, nego što istu uslugu naplaćuju nacionalnim operatorima.

Uzevši u obzir da iz regulatorne obveze nediskriminacije jasno proizlazi, a što je precizirano i u obrazloženju ovog rješenja, da operatori pokretnih mreža ne mogu međunarodnim operatorima naplaćivati uslugu završavanja (terminacije) poziva ispod cijene koju za istu uslugu naplaćuju nacionalnim operatorima, HAKOM smatra da na tržištu neće vladati monopolistički uvjeti iz razloga što će i nacionalni operatori imati mogućnost sudjelovati u preraspodjeli međunarodnog prometa.

Također, HAKOM kao regulatorno tijelo osim stvaranja uvjeta održivog tržišnog natjecanja mora voditi brigu i o stabilnom gospodarskom razvoju Republike Hrvatske. Uzevši u obzir da je na snazi velika ekonomska kriza, mišljenja smo da je u ovom trenutku osobito potrebno voditi računa da odluke koje donosimo čine ravnotežu između stvaranja uvjeta održivog tržišnog natjecanja i stabilnog gospodarskog razvoja Republike Hrvatske.

Sukladno svemu prethodno navedenom HAKOM smatra da rješenje kojim operatori pokretnih mreža ne smiju nacionalnim operatorima naplaćivati uslugu završavanja (terminacije) poziva po cijeni koja je niža od iste koju naplaćuju međunarodnim operatorima, a da istovremeno nacionalnim operatorima međunarodnu terminaciju mogu naplatiti po tržišnoj cijeni (obzirom da ista cijena dovodi do smanjenja prihoda) predstavlja navedenu ravnotežu koju HAKOM u vrijeme velike ekonomske krize mora postići između stvaranja uvjeta održivog tržišnog natjecanja odnosno onemogućavanja monopolističkih uvjeta i stabilnog gospodarskog razvoja Republike Hrvatske.

Rješenje, NN 57/2010-1375